**Az OKT véleménye**

**a biológiailag lebomló hulladékkal kapcsolatos hulladékgazdálkodási tevékenységekről szóló Kormányrendelet tervezetre vonatkozóan**

**Általánosan**

A biológiailag lebomló hulladékok szabályozása kiemelt jelentőségű, mivel ezen anyagok lerakására fokozatosan érvényesülő lerakási korlátozás van az uniós szabályozásból kifolyólag.

A tervezet nagy hiányosságának érezzük a hatály szempontjából, hogy nem rendezi a hulladékról szóló 2010. évi CLXXXV törvény, valamint a 1069/2009/EK rendelet hatálya alá tartozó és nem tartozó hulladékok és állati melléktermékek kérdését, és emiatt követhetetlen ezek engedélyezésének és kezelésének sorsa.

A hulladékról szóló 2010. évi CLXXXV törvény 2. § c) egyértelműen kimondja, hogy a hatálya nem terjed ki az állati melléktermékekre, ideértve a belőlük származó feldolgozott termékeket, kivéve, ha azokat hulladéklerakóban történő lerakásra, égetésre, valamint biogáz- vagy komposztáló üzemben történő hasznosításra szánják.

Ugyanakkor az állati melléktermékekre vonatkozó 1069/2009/EK rendelet általános hatálya alapján - a kivételektől eltekintve – az ezen melléktermékek kezelése is a rendelet szerint végezhető. A 2. cikk (2) g) iii pont azt is kimondja, hogy nem tartozik a rendelet hatálya alá az élelmiszer hulladék, kivéve, ha nyomással történő sterilizálással való feldolgozásra, vagy a 15. cikk (1) bekezdése első albekezdésének b) pontjában említett módszerekkel történő feldolgozásra, vagy biogázzá vagy komposzttá történő átalakításra szánják. Ebből az következik, hogy az az élelmiszer hulladék is a melléktermék szabályozás alá esik, amelyből biogázt, vagy komposztot állítanak elő, vagyis nem alkalmazható rá a hulladékos szabályozás.

Ennek a kérdésnek a tisztázása feltétlenül szükséges lenne ebben a kormányrendeletben, ellenkező esetben az engedélyezés, illetve az ellenőrzés szempontjából hatásköri összeütközést fog eredményezni az egyes hatóságok eljárásai során. Különösen érvényes ez annak a tükrében, hogy a nem emberi fogyasztásra szánt állati eredetű melléktermékekre vonatkozó állategészségügyi szabályok megállapításáról szóló (az 1069/2009/EK rendelet végrehajtására kiadott) 45/2012. (V. 8.) VM rendelet 20. § (3) szerint az 1069/2009/EK európai parlamenti és tanácsi rendelet 24. cikk (1) bekezdés a) és e)–j) pontjában meghatározott üzemek működését – a közegészségügyi és környezetvédelmi szakhatósági hozzájárulás figyelembevételével – az élelmiszerlánc-biztonsági és állategészségügyi igazgatóság engedélyezi.

Mivel az 1069/2009/EK rendelet az élelmiszer hulladékon kívül még számos hatály alóli kivételt is felsorol, javasoljuk az előterjesztőnek, hogy tételesen nézze át ezeket, és tételesen sorolja föl, melyik esetre mi vonatkozik.

Arra is nagy szükség van, hogy a biológiailag lebomló hulladékok hulladék vége kritériumai meghatározásra kerüljenek. Utóbbival kapcsolatban azonban meg kell jegyezni, hogy az Európai Unió jelenleg dolgozik a biológiailag lebomló hulladékok (komposzt és anaerob fermentációs maradékok) hulladék státuszának megszűnésével kapcsolatos bizottsági rendelet megalkotásán, amelynek megalapozó tanulmánya jelenleg van társadalmi egyeztetésen. Javasoljuk az ebben a dokumentumban leírtak beépítését a rendelet megfelelő részeibe, hogy elkerülhetők legyenek a notifikációs problémák, illetve a későbbi, EU-s szabályozással való összeütközések.

**Részletesen**

**1. § (1):** Nem egyértelmű, hogy a rendelet hatálya alatt kívánja-e tartani az állati melléktermékeket, és mely esetekben. Javasoljuk rendezni.

**2. § 12:** A napi tétel a komposztálás során nem értelmezhető, mivel szakaszos eljárásról van szó. Javasoljuk a „napi tétel” helyett a „tétel” fogalmának bevezetését, valamint ennek a tervezeten való végigvezetését.

**8. § (3):** Szigorú elhatárolást kell tenni azon komposztáló telepek között, amelyek:

1. csak hulladékot
2. csak állati mellékterméket
3. állati mellékterméket és hulladékot együtt komposztálnak

Ebből a szempontból a tervezet nem fogalmaz egyértelműen, pedig az engedélyező hatóság kijelölése szempontjából ez nagyon lényeges lenne. Javasoljuk pontosan megfogalmazni, elsősorban a c) esetre vonatkozóan, hogy melyik szabályozás érvénes rá, illetve az engedélyezése (és ellenőrzése) mely hatósághoz tartozik.

**9. § (1):** Mivel pl. a nyílt téri komposztálás télen gyakran nem üzemeltethető, de az anyagok gyűjtése a telephelyen a későbbi feldolgozás érdekében gyűjthető, javasoljuk a tárolás időpontját tágabb intervallumra, maximum 6 hónapra meghatározni.

**9. § (4)- (5):** Nem csak prizmás technológia létezik, ez kérjük figyelembe venni.

**11. § (1):** Itt visszaköszön a 8. §. (3)-nál említett probléma. A kizárólag állati mellékterméket komposztáló üzem engedélyezését nem a környezetvédelmi felügyelőség végzi, más jogszabályok alapján. Rögzíteni szükséges, hogy mely hatóság engedélyezi azt a tevékenységet, amelyben mind hulladékot, mind állati mellékterméket együtt komposztálnak.

**1. Melléklet:** A felsorolást javasoljuk pontosítani, figyelembe véve az állati melléktermékekre vonatkozóan elmondottakat.

**2. melléklet 8. táblázat:** Javasoljuk kiegészíteni, illetve felülvizsgálni a táblázatot a 142/2011/EU rendelet V. melléklet III. fejezet 3. szakaszának a komposztra vonatkozó paraméterek figyelembevételével. (Állati mellékterméket tartalmazó komposzt esetében a vizsgált 5 db elemi mintából egyikben sem lehet Salmonella 25 gramm vizsgálati anyagban, az Escherichia coli (Enterococcaceae) baktériumok 1 elemi mintában lehetnek grammonként 1000-5000 telepszámban jelen, 4 elemi mintában a számuk nem haladhatja meg a 1000 db-ot grammonként.)

**2. melléklet 9. táblázat:** A táblázatot javasoljuk felülvizsgálni 142/2011/EU rendelet V. melléklet III. fejezet I. szakaszában foglalt szabvány átalakítási paraméterek figyelembevételével. (3. kategóriájú melléktermékek esetében 60 percen keresztül min. 70 °C-ot kell biztosítani, illetve a 2. kategóriájú melléktermékek – néhány kivételtől eltekintve – előzetes sterilizálást – 3 bar, 132 °C, 20 perc – követően komposztálhatók.)

2013. szeptember 2.